የምድቡን መሪነት በጎል ልዩነት ከሀላባ እና ሀዲያ ሆሳዕና ጋር ሲመራ የበረው ጅማ ከተማ በሜዳው የደረጃ ተፎካካሪው ሀድያ ሆሳዕናን አስተናግዶ 2-1 በሆነ ውጤት በማሸነፍ መሪነቱን ለብቻው መያዝ ችሏል፡፡ የ6 ነጥቦች ቅነሳው የተነሳለት ሀድያ ሆሳዕና በ22ኛው ደቂቃ በአሚኑ ነስሩ የቅጣት ምት ጎል ቀዳሚ ሲሆን ለዕረፍት በፊት ከመውጣታቸው በፊት ተመስገን ገብረኪዳን በተመሳሳይ ከቅጣት ምት ለጅማ ከተማ አስቆጥሮ አቻ ሆነዋል፡፡ ከዕረፍት መልስ በሁለቱም ቡድኖች በኩል ጥሩ እንቅስቃሴ የታየ ሲሆን በ68ኛው ደቂቃ ተመስገን ገ/ኪዳን ለራሱ ሁለተኛ ለቡድኑ የማሸነፊያዋን ጎል አስቆጥሮ ጨዋታው በጅማ ከተማ 2-1 አሸናፊነት ተጠናቋል፡፡
